Le fa go ntse jalo, mmele o ne o utlwalelwa ke go khubama nako e telele. Go isa leje le le fa godimo kwa pele le kwa morago go ne go dira gore mokwatla, mabogo, dirope, mangole le menwana ya maoto a motho yo o silang di utlwalelwe. Dipatlisiso tsa bogole mo marapong a batho ba Siria wa bogologolo di dirile gore batho ba ba ithutang ka ditshedi tsa bogologolo ba swetse ka gore go dirisa ditshilo tse di ntseng jalo tsa sekasale go ne go gobatsa barweetsana thata—go ba bakela mangole a a jegileng, go ba gobatsa lerapo la bofelo la mokokotlo e bile go dira gore lerapo la monwana o motona wa leoto le jege thata. Kwa Egepeto wa bogologolo, go lebega tiro ya go sila ka seatla e ne e dirwa thata ke malata. (Ekesodo 11:5) * Bakanoki bangwe ba dumela gore fa Baiseraele ba ne ba tswa kwa Egepeto, mofuta wa tshilo o ba neng ba tsamaya ka one ke tshilo ya sekasale.